De glemte feriemålene
Mange av dem synes å være gått i glemmeboka. VG Reise bidrar gjerne til å gjenoppfriske «står på lista»-toppen - og har fått hjelp av noen reisebransje-aktører der ute: - Ikke et vondt ord om de klassiske feriebyene, men mange synes ikke det er den helt store kulturopplevelsen å møte naboen på Strøget i København, sier Yvonne Bonanati fra Hotels.com. - Velger du en av de undervurderte «småsøsknene» til turistmagnetene, kan det også være penger å spare, sier hun. Anette Maltun Kofoed i Berg-Hansen er enig: - Det er mange undervurderte byer. Nordmenn er eventyrlystne, og drømmer om å oppleve noe annerledes. Likevel faller vi gjerne ned på tradisjonelle ferieby-valg, sier hun. PORTO er mer enn bare portvin. Portugals nest største by, ved utløpet av elven Douro, har vel så mye å by på som storesøster Lisboa: Det historiske sentrum i byen, Ribeira-distriktet, kom på UNESCOs Verdensarvliste i 1996, og er et mylder av smug, trapper og fargerike bygninger som daterer seg helt tilbake til middelalderen. Selv ble vi betatt av byens bacalao, lagd på så mange ulike måter. I Porto beretter kokkene gladelig om bestemors oppskrifter, og serverer den med personlig vri. For oss ble det bacalao hver dag under Porto-oppholdet. HAMBURG har fått et helt nytt image etter at havnefronten og de gamle kneipe-kvartalene ble renovert. Samtidig har byen beholdt sitt preg med tradisjonelle tyske kjeller-restauranter som Rathauskeller. Bra uteliv. Direktefly fra Oslo.Det gode direkterute-tilbudet får flere enn før til å velge utradisjonelt, mener Terje Berge i FINN Reise: - Det viser søkemønsteret på våre nettsider. Folk unner seg flere kortere ferier, og er blitt mer rutinerte reiserde. Derfor tør de også å prøve noe nytt, sier Berge. PALMA er Mallorcas «hovedstad», perfekt hvis man vil ha en kombinasjon av storby og strandliv, sier Terje Berge i FINN Reise. - Palma kan minne litt om Barcelona. Du finner alt fra det autentiske spanske til moderne avenyer og metro. Det går direktefly dit, både rutefly og charter. SIENA i hjertet av Toscana er byen for den bereiste Italia-elskeren som allerede har opplevd Roma, Venezia og Firenze. Sienas historiske middelaldersentrum er så godt som inntakt, og en spasertur i de trange gatene føles som å bli satt hundrevis av år tilbake i tid. Katedralen fra 1380 går for å være blant de vakreste i Italia. På Piazza del Campo arrangeres 2. juli og 16. august folkefesten og hesteløpet Il Palio. Siena er ogaså et glimrende utgangspunkt for å utforske Toscanas vingård-områder med leiebil. ANTWERPEN i Belgia er lett tilgjengelig fra Brussels flyplass med buss. Hyggelig by med smug og åpne plasser. Her spiser du blåskjell med frittes! Cathedral Of Our Lady er et fantastisk byggverk som huser mange malerier av Rubens. Ikke dra herfra uten å ha smakt på belgisk sjokolade! MADEIRA: Espnes Reiser slår et slag for eviggrønne Madeira - midt ute i havet: Madeira har en jevn, behagelig temperatur året rundt og er første og fremst et eldorado for fotturister. Rundt hele øya er det et godt merket stisystem. Madeiras hovedstad Funchal med sine hvite hus oppetter fjellsiden er omgitt av tropisk, grønn natur. Den beste måten å se Funchal på er til fots. I det hele tatt er Madeira med sin jevne, behagelige temperatur året rundt et eldorado for naturelskere med sans for god mat og store porsjoner... BORDEAUX: Har du besøk Paris noen ganger, så legg neste gang turen til matmekkaet Bordeaux - tilgjengelig med direktefly fra Oslo. Vi får litt Roma-følelse av å rusle rundt i de byens trange gater. Matstellet er på G, og det arrangeres utflukter til vingårdene rundt - blant annet i sagnomsuste Medoc. Derfra er ikke turen lang til Cognac. GLASGOW med sitt litt rufsete rykte, ligger for mange nordmenn i skyggen av Edinburgh. Overrasket blir derfor mange over å finne så mange vakre viktorianske og edwardianske bygninger i den gamle industribyen. Glasgow er også kjent som et arnested for alternativ musikk. Band som Franz Ferdinand, Belle and Sebastian, Simple Minds og Primal Scream startet sin karriere på klubber som King Tut's og Barrowland Ballrom. HELSINGFORS bør være et alterativ til neste Stockholm-weekend. Er du design-interessert er den finske hovedstad et funn: Rusle på Esplanaden blant kjente merkeforretninger, ta en kaffekopp i teltet på brygga og spise husmannskost på en sjømannskro eller på en av byens kunstnerrestauranter - for eksempel Elite. En flott by! REYKJAVIK er en opplevelse for livet, mener Terje Berge i FINN Reise, med Den blå lagune som én obligatorisk severdighet. Den varme kilden er kjent for sitt mineralrike vann som holder temperaturer på rundt 40 grader hele året. Vikingmuseet er også spennende, og byen byr på masse god mat, spesielt fisk og lam. - Reykjavik er dessuten perfekt for gutteturer, med muligheter for ATV-kjøring i vulkanområder, rafting og sightseeing med super-jeep, er Berges tips. GØTEBORG er lett tilgjengelig for store deler av Norges befolkning. Byen er perfekt for en langhelg, med en spasertur i den gamle trehusbydelen Haga, som kan skilte med en mengde spesialbutikker, kafeer, restauranter og gågater. Den gamle sjøfartsbyen har flust av gode sjømat-restauranter - blant dem Michelin-krediterte Kock & Vin - som serverer fisk, kreps, reker fra Smögen og den berømte østersen fra Grebbestad-området. Under Kulturkalaset i august trekker 700.000 festivaldeltakere til Göteborg for å suge inn live musikk, dans, design, film og mye mer. Det meste er gratis. SEVILLA: Andalucias hovedstad er blant Spanias vakreste byer. Byens historie strekker seg mer enn 2000 år tilbake i tid, og du kan lese tidsepokene i bybildet. Særlig sterk er den mauriske arven. Få derfor med deg det vakre maurerpalasset Real Alcázar, det jødiske kvarteret og katedralen med klokketårnet der Kristoffer Columbus ligger begravet. Sevilla og folkelivet der rører ved deg. Gatene rundt katedralen er full av gode restauranter, og det er tapas som gjelder.
Hvorfor skal alle til Roma, Paris, London og Barcelona? Europa er full av herlige feriebyer.